MONITOR EXTERN Nr.9

 

 1. Lucrările Consiliului European de la Bruxelles 

 

În perioada 25-26 martie a.c., la Bruxelles, s-a desfăşurat Consiliul European al UE, consacrat în special luptei antiteroriste după atentatele de la Madrid şi relansării negocierilor referitoare la Constituţia UE. 

Şefii de stat şi de guvern au adoptat, în prima sesiune de lucru, un plan elaborat de miniştrii de interne şi cei de externe ai statelor membre UE. Proiectul prevede numirea unui responsabil care să coordoneze acţiunile de combatere a terorismului la nivel european în cadrul unei viitoare celule operaţionale de schimb de informaţii. 

În privinţa Constituţiei europene, misiunea premierului irlandez a fost aceea de a estima şansele reluării negocierilor, după eşecul înregistrat în decembrie 2003, la Bruxelles. Potrivit analiştilor, semnalele optimiste s-au multiplicat în ultimele zece zile, în special după victoria reprezentantului Partidului Socialist, Jose Luis Rodriguez Zapatero, în cadrul alegerilor legislative care au avut loc la 14 martie, din Spania.

B. Ahern a declarat, cu ocazia întâlnirii cu preşedintele francez, Jacques Chirac, desfăşurată la 22 martie a.c., la Paris, că este posibilă obţinerea unui acord înainte de sfârşitul lunii iunie a.c., când mandantul preşedinţiei irlandeze se va încheia. La rândul său, J. Chirac a afirmat că este hotărât să facă totul pentru găsirea unei soluţii, până la viitorul summit european, care se va desfăşura la Bruxelles, în zilele de 17 şi 18 iunie.

Raportul premierului irlandez, rezultatul a trei luni de consultări, subliniază consensul existent în cadrul Uniunii Europene "în ceea ce priveşte importanţa şi valoarea proiectului Constituţiei". Potrivit raportului, "punctele divergente sunt reprezentate de structura Comisiei Europene şi de definirea ariei de aplicare a votului cu majoritate calificată". B. Ahern consideră că, în ceea ce priveşte primul punct, opiniile ţărilor mici, care cer menţinerea principiului unui comisar pentru fiecare stat, şi ale ţărilor mari, susţinătoarele unei Comisii în formulă redusă, sunt conciliabile.

Potrivit unei propuneri de compromis prezentată recent, ar urma ca, până în 2014, să fie menţinut un Executiv format din câte un comisar european pentru fiecare ţară, înainte de a se trece la formula redusă. În ceea ce priveşte majoritatea calificată, preşedinţia irlandeză este de părere că, "pentru a se ajunge la un consens, soluţia trebuie să fie fondată pe principiul dublei majorităţi", respins în decembrie 2003 de Spania şi Polonia.

Potrivit proiectului Constituţiei, o decizie va fi adoptată în cadrul Uniunii Europene extinse dacă va fi votată de 50% dintre statele membre, reprezentând un total de 60% din populaţie. Conform unei propuneri de compromis, decizia ar urma să fie adoptată dacă este votată de 55% dintre state, reprezentând 55% din populaţie, pentru a împiedica Franţa, Germania şi Marea Britanie să blocheze un eventual proiect.

Preşedintele Parlamentului European, Pat Cox, a declarat, cu ocazia desfăşurării lucrărilor summit-ului, că există toate elementele necesare încheierii unui acord referitor la Constituţia europeană. "Cred că există toate elementele pentru un compromis în privinţa Tratatului constituţional", a menţionat el într-un comunicat, cerând preşedinţiei irlandeze a UE să ia măsurile necesare în vederea încheierii negocierilor referitoare la Constituţie până la sfârşitul mandatului ei, la 30 iunie a.c. "În Parlamentul European, considerăm că obiectivul este să se încheie un acord înaintea alegerilor europene din perioada 10-13 iunie. Există o schimbare de atitudine şi voinţa de a se ajunge la un compromis în ceea ce priveşte problemele care au blocat summitul de la Bruxelles din decembrie 2003. Trebuie să profităm de această situaţie", a adăugat Pat Cox. (În decembrie 2003, liderii europeni nu au reuşit să ajungă la un acord în ceea ce priveşte Constituţia, mai ales din cauza opoziţiei Spaniei şi Poloniei, care doreau să-şi păstreze privilegiile obţinute prin Tratatul de la Nisa.) 

În Spania, premierul desemnat, Jose Luis Rodriguez Zapatero, şi-a manifestat dorinţa de a încheia cât mai curând discuţiile referitoare la Constituţia europeană. 

În acelaşi context, ministrul polonez al afacerilor externe, Wlodzimierz Cimoszewicz, a declarat că ţara sa este dispusă să se alăture poziţiei adoptate de majoritatea statelor membre ale UE. "Nu excludem posibilitatea acceptării unui compromis în ceea ce priveşte dubla majoritate", a precizat W. Cimoszewicz, înainte de începerea summit-ului şefilor de stat şi de guvern din cadrul Uniunii Europene. Ministrul a subliniat că atitudinea Poloniei va depinde de detaliile incluse într-un astfel de compromis. "Totuşi, cred că acest lucru este posibil, având în vedere propunerile elaborate recent", a adăugat el. Hotărârea de a accelera adoptarea Constituţiei, afişată de succesorul lui Jose Maria Aznar, viitorul premier spaniol Jose Luis Rodriguez Zapatero, a determinat Polonia să dea dovadă de flexibilitate pentru a evita o izolare pe plan european. 

De asemenea, preşedinţia irlandeză a UE este convinsă de voinţa europenilor de a ajunge la o soluţie în ceea ce priveşte proiectul de Constituţie, a declarat secretarul irlandez de stat pentru afaceri europene, Dick Roche.

Comisia Europeană a propus, în cadrul summit-ului, sporirea capacităţilor de protecţie civilă ale Uniunii Europene, pentru a se obţine o reacţie mai bună în cazul unor noi catastrofe naturale sau atacuri teroriste. "Catastrofele naturale recente, cum ar fi inundaţiile şi incendiile de pădure din Europa şi cutremurele din Algeria, Iran şi Maroc, au demonstrat necesitatea unei abordări comunitare în materie de protecţie civilă", a declarat Comisarul pentru Politici Regionale, Michel Barnier. Executivul european intenţionează să consolideze centrul operaţional pentru protecţie civilă instituit în Europa în 2001 şi care dispune de un buget anual de 1,5 milioane de euro. "Nu este vorba de crearea unei forţe europene de protecţie civilă (...), ci de o mai bună coordonare a acţiunilor serviciilor naţionale în cazul unor catastrofe majore", a precizat Michel Barnier. 

Comisia a solicitat statelor membre să furnizeze un inventar detaliat al resurselor şi competenţelor disponibile, pentru ca acestea să poată fi împărţite în cadrul unei abordări coordonate, anumite state din cadrul UE acţionând, deja, în cadrul unui program care presupune coroborarea anumitor competenţe şi resurse, umane şi tehnice. 

*

Membrii Consiliului European au adoptat o declaraţie prin care statele membre sau în curs de aderare la UE se vor angaja să acţioneze în comun împotriva terorismului, în cazul în care una dintre aceste ţări este victima unor astfel de atentate. Declaraţia, prezentată de preşedinţia irlandeză a UE, cuprinde un pachet de măsuri avute în vedere la nivelul Uniunii Europene pentru contracararea unor astfel de acţiuni şi face referire, în principal, la necesitatea aplicării Strategiei Europene de Securitate. 

Planul antiterorist prevede numirea unui coordonator al eforturilor comunitare în vederea combaterii acestui flagel. Înaltul Reprezentant pentru Politică Externă, Javier Solana, a anunţat că l-a nominalizat pentru această funcţie pe fostul secretar olandez de stat pentru afaceri interne, Gijs de Vries. Planul, adoptat la două săptămâni după atentatele de la Madrid, include o serie de măsuri concrete, cum ar fi integrarea anticipată - până la sfârşitul lui 2005 - a datelor biometrice (amprente digitale, irisul ochiului) în vizele şi paşapoartele europene.

Şefii de stat şi de guvern au adoptat, anticipat, "clauza de solidaritate" inclusă în proiectul Constituţiei europene. Această clauză prevede mobilizarea tuturor mijloacelor, inclusiv a celor militare, pentru a asigura securitatea unui stat membru care a fost victimă a unui atac terorist. Clauza de solidaritate se va aplica şi victimelor terorismului, statele angajându-se să adopte, până la 1 mai, o directivă referitoare la indemnizaţiile minime acordate victimelor criminalităţii. 

"Noi, Uniunea Europeană, trebuie să fim siguri că facem toate demersurile necesare pentru protejarea cetăţenilor noştri în faţa ameninţării teroriste", a declarat premierul irlandez, Bertie Ahern, preşedinte în exerciţiu al Consiliului European. "Nu reinventăm roata în această seară. Dar, după atentatele de la Madrid, este necesar să dăm un nou impuls politic luptei împotriva terorismului. Cetăţenii europeni nu se aşteaptă la mai puţin", a adăugat el.

În absenţa unui acord referitor la instituirea unei structuri europene similare cu CIA, liderii europeni i-au cerut lui Javier Solana să avanseze propuneri, până la sfârşitul lui iunie, în legătură cu integrarea în cadrul Consiliului UE a unei celule de informaţii referitoare la ameninţarea teroristă, în cadrul căreia statele să poată face schimb de date.

Comisia Europeană va trebui să propună, în următoarele luni, măsuri referitoare la consolidarea securităţii în porturi, în domeniul transporturilor aeriene, precum şi în vederea armonizării duratei de păstrare a datelor de către operatorii de telefonie şi Internet.

Liderii europeni s-au angajat ca, până în iunie, să transpună în acte normative deciziile adoptate după atentatele de la 11 septembrie 2001, cum ar fi mandatul de arest european, care nu a intrat în vigoare în cinci state, deşi ar fi trebuit să acţioneze încă de la 1 ianuarie 2004.

Olandezul Gijs de Vries, care a fost numit coordonator al acţiunilor comunitare de combatere a terorismului, şi-a desfăşurat o mare parte a carierei sale politice în cadrul Parlamentului European, înainte de a participa la Convenţia privind Viitorul Europei. Gijs de Vries va coordona acţiunile Uniunii Europene împotriva ameninţărilor teroriste, iar activitatea sa va fi monitorizată de Înaltul Reprezentant UE pentru Politică Externă, Javier Solana. El va asigura schimbul de informaţii eficient între serviciile specializate ale ţărilor membre, dar şi între ţări terţe. 

J. Chirac s-a arătat sceptic cu privire la amploarea schimbului de informaţii. "Eficienţa luptei împotriva terorismului necesită o acţiune bine gândită şi coordonată. Nu putem spune totul", a precizat el. Premierul irlandez, Bertie Ahern, a atras atenţia asupra efectului atentatelor de la Madrid. "Tragedia de la Madrid a condus la necesitatea unor compromisuri. Cu toţii resimţim presiunea exercitată în vederea întreprinderii unor acţiuni în interesul Europei. Deocamdată dispunem de un mandat care trebuie finalizat în timpul preşedinţiei irlandeze. Suntem de acord că trebuie să facem acest lucru cel mai târziu înainte de Consiliul European de la sfârşitul lunii iunie", a declarat el. B. Ahern a anunţat că intenţionează să convoace "cât mai curând posibil Conferinţa Interguvernamentală (CIG)”, care va trebui să finalizeze pozitiv negocierile. 

În cea de-a doua zi a Consiliului European, şefii de state şi de Guverne au discutat în primul rând chestiuni economice, în prezenţa miniştrilor de Finanţe. Reuniunea a avut drept scop aprofundarea strategiei de la Lisabona, care a fost adoptată în anul 2000 şi care vizează transformarea economiei europene în cea mai competitivă din lume, până în anul 2010. Problema este că ţările europene nu au respectat termenele de aplicare a strategiei. 

2. Extinderea Alianţei Nord-Atlantice

 

Preşedintele american, George W. Bush, i-a primit, la 29 martie a.c., la Casa Albă, în cadrul unei ceremonii oficiale, pe liderii celor şapte state est-europene care au aderat la NATO: Bulgaria, Estonia, Letonia, Lituania, România, Slovacia şi Slovenia. Ţările baltice (Letonia, Estonia şi Lituania), România, Bulgaria, Slovenia şi Slovacia au devenit membre NATO cu drepturi depline, după ce au depus la Departamentul american de Stat, instrumentele de aderare la Tratatul Atlanticului de Nord. Statele Unite sunt depozitarele Tratatului Atlanticului de Nord din 1949 şi, din acest motiv, instrumentele de ratificare a documentului trebuie depuse în această ţară. 

La 2 aprilie, cele şapte state vor fi primite la sediul NATO de la Bruxelles, în cadrul unei ceremonii solemne de arborare a drapelelor, care se va desfăşura în prezenţa celor 26 de miniştri ai Afacerilor Externe din cadrul organizaţiei.

"Aderarea acestor şapte state va contribui la progresul cauzei libertăţii şi va consolida NATO, care se află la baza relaţiilor transatlantice, într-un moment în care organizaţia se confruntă cu noile pericole ale secolului XXI", se arată într-un comunicat publicat de Casa Albă. Este pentru prima dată când state din fosta Uniune Sovietică se alătură NATO, în cadrul celei mai importante extinderi din istoria organizaţiei. 

Cu acelaşi prilej, George W. Bush s-a întâlnit cu şefii de guvern din Albania, Croaţia şi Macedonia, state care vor să adere la NATO şi care au deja legături cu Alianţa. "Aceste democraţii din Europa Centrală şi de Est au acţionat deja, în calitate de aliaţi, prin solidaritatea şi iniţiativele de care au dat dovadă în războiul împotriva terorismului şi prin ajutorul acordat în vederea consolidării păcii şi democraţiei în Afganistan şi Irak", menţionează comunicatul. 

"Extinderea reprezintă una dintre cele mai importante schimbări din istoria NATO", a declarat comandantul suprem al forţelor aliate din Europa, generalul american James Jones. "Ca urmare a summit-ului de la Praga, NATO se va transforma dintr-o organizaţie regională în una mondială", a adăugat el. 

"NATO va avea (...), în urma acestei transformări, un rol major în combaterea terorismului", a declarat, în Congresul american, Elisabeth Jones, subsecretar de Stat pentru Europa şi Orientul Mijlociu. "Intenţia noastră este ca NATO să facă mai multe demersuri pentru a asigura pacea şi stabilitatea în Afganistan şi Irak (...). Deşi Afganistanul reprezintă o prioritate imediată, Alianţa trebuie să ia în calcul o implicare în Irak, după ce transferul de suveranitate va avea loc, la 30 iunie", a precizat oficialul american. "Până la summit-ul din iunie, sperăm că Alianţa va fi pregătită să ofere o cooperare concretă guvernelor vizate de iniţiativa «Marelui Orient Mijlociu» astfel încât să poată fi contracarate pericolele comune", a adăugat E. Jones. 

Forţele militare ale celor şapte noi state membre NATO

 

Potrivit experţilor, cele şapte state est-europene care au devenit membre ale NATO dispun de capacităţi militare proprii şi depun eforturi pentru ca acestea să corespundă standardelor Alianţei. 

SLOVENIA 

În martie 1994, Slovenia a fost prima ţară din fosta Iugoslavie care a aderat la Parteneriatul pentru Pace al NATO. 

Această ţară dispune de circa 6.400 de militari de carieră, de 18.000 de rezervişti, de 55 de tancuri T-55 de fabricaţie sovietică, zece elicoptere şi circa 100 de dispozitive de artilerie. Slovacia nu deţine avioane militare. Cheltuielile militare ale acestei ţări au reprezentat, în 2003, circa 1,8% din PIB. 

 

 

BULGARIA 

Armata bulgară are circa 45.000 de militari activi, însă poate ajunge la 100.000 de soldaţi în caz de război. Bugetul alocat Apărării pentru anul 2004 este de 2,6% din PIB, adică circa 967 de milioane de leva (494 milioane de euro). 

Bulgaria a anunţat că este dispusă să găzduiască pe teritoriul său baze militare americane. În timpul operaţiunilor din Afganistan şi Irak, Guvernul bulgar a pus la dispoziţia Statelor Unite baza de la Burgas (pe malul Mării Negre), care a fost utilizată mai ales de avioanele de realimentare. Poligoanele de la Koren (sud-est) şi Novo Selo (est) sunt folosite, de mai mulţi ani, în timpul exerciţiilor armatei franceze şi a celei italiene. 

Bulgaria intenţionează să se specializeze în domeniul unităţilor de apărare nucleară, biologică şi chimică (NBC), în strângerea de informaţii şi în domeniul logistic. 

ROMÂNIA 

Armata română are un efectiv de 93.000 de militari activi şi de 100.000 de rezervişti. În 1989, când regimul comunist a fost înlăturat de la putere, forţele armate ale acestei ţări erau de 300.000 de soldaţi. Dintre militarii activi, 60.000 fac parte din armata terestră, 16.000 din aviaţia militară şi 7.000 din marină. 

Bugetul alocat Apărării pe anul 2004 este de 1,4 miliarde de dolari, fiind echivalent cu 2,38% din PIB. 

România dispune de mai multe unităţi de elită, mai ales de infanterie şi de vânători de munte. Mai mult de 1.500 de militari români iau parte la misiuni de stabilizare şi de menţinere a păcii în Irak, Afganistan, Kosovo şi Bosnia. 

ESTONIA 

Armata estoniană dispune de circa 4.000 de militari activi, dintre care 3.500 fac parte din armata terestră, 200 din aviaţia militară şi 300 din marină. 

Bugetul Apărării este de 2,3 miliarde de coroane (142 de milioane de euro), reprezentând circa 2% din PIB. 

LITUANIA 

Această ţară are 8.000 de militari profesionişti, 3.600 de recruţi, 12.000 de soldaţi activi şi 450 în cadrul şcolilor militare. Armata terestră are un efectiv de 7.000 de militari, aviaţia militară dispune de 1.200 de soldaţi, iar marina de 700. 

Bugetul Apărării pe anul 2004 este egal cu 2,01% din PIB, adică 1.147 de miliarde de litas (332 milioane de euro). 

LETONIA 

Guvernul leton dispune de 6.500 de militari activi şi 11.700 de miliţieni, care sunt mobilizaţi timp de două săptămâni pe an şi efectuează voluntar această activitate. Armata terestră dispune de 5.400 de militari, aviaţia militară de 300, iar marina de 800 de soldaţi. 

Bugetul Apărării pentru 2004 este de 91.385.808 lats (139.901.796 de euro), reprezentând 2% din PIB. 

SLOVACIA 

Autorităţile slovene dispun de o forţă militară de 26.400 de persoane, dintre care 13.986 sunt militari de carieră. Armata slovenă se bazează şi pe recruţi, însă va deveni una profesionistă până în 2007. Efectivele militare vor fi reduse, urmând să ajungă la 23.740 de soldaţi. 

Bugetul Apărării pentru 2004 este de 23 de miliarde de coroane (575 milioane de euro), reprezentând 2% din PIB. 

Punctele importante ale armatei slovene sunt unităţile de genişti, cele de protecţie chimică şi biologică şi de poliţie militară.

 

3. Problema terorismului internaţional

 

Comisia independentă care anchetează atentatele de la 11 septembrie 2001 încearcă să afle de ce Administraţia fostului preşedinte Bill Clinton nu a reuşit să răspundă în forţă ameninţării Al-Qaeda, care se profila din 1998 şi de ce actuala Administraţie a eşuat în a acţiona de urgenţă în lunile decisive ce au premers atentatele. În cele două zile de audieri publice au fost aduşi în faţa comisiei fostul ministru de finanţe, Paul O'Neill, Secretarul american de stat, Colin Powell, fostul şef al diplomaţiei americane, Madeleine Albright şi fostul coordonator pe probleme de contraterorism în Administraţia americană, Richard Clarke.

Secretarul de stat, Colin Powell, audiat la 23 martie a.c. de Comisia independentă care anchetează atentatele comise în Statele Unite la 11 septembrie 2001, a precizat că Administraţia preşedintelui George W. Bush începuse să analizeze ameninţarea pe care o reprezenta Al-Qaeda încă dinainte de începerea mandatului. C. Powell a menţionat că, imediat după ce a fost numit în mod oficial secretar de stat al Administraţiei conduse de fostul preşedinte Bill Clinton, a prezentat riscul pe care îl reprezenta Ossama bin Laden pentru SUA. În plus, consilierul prezidenţial pentru securitate naţională, Condoleezza Rice, a început să redacteze o strategie de combatere a reţelei Al-Qaeda încă din prima săptămână a mandatului, a precizat secretarul de stat. "Am vrut să depăşim politica de izolare, de urmărire penală sau de ripostă limitată la acţiuni teroriste. Intenţionam să distrugem Al-Qaeda", a spus Colin Powell. 

Fostul secretar de stat, Madeleine Albright, a mărturisit că Administraţia preşedintelui Bill Clinton a făcut tot posibilul pentru a distruge Al-Qaeda. După atacurile de la ambasadele americane din 1998, Statele Unite au atacat bazele Al-Qaeda din Afganistan, iar regimul taliban fusese avertizat să nu mai susţină reţeaua teroristă condusă de Ossama bin Laden. "Militarii americani aveau permisiunea de a-l ucide pe Ossama bin Laden. În fond, atacurile cu rachete nu au fost doar o formalitate", a spus M. Albright. "Preşedintele Bill Clinton a ordonat folosirea forţei. În Golful Persic erau submarine americane, iar forţele americane erau gata de atac. Prin urmare, dădusem aceste ordine, preşedintele cerând Pentagonului şi pregătirea unor unităţi ale forţelor speciale", a declarat fostul secretar de stat.

*

"Israelul nu trebuie considerat responsabil pentru atentatele pe care le va comite în viitor Al-Qaeda, după asasinarea liderului spiritual al grupării Hamas", a declarat, la 23 martie a.c., ambasadorul israelian în Franţa, Nissim Svili. "Cea mai gravă eroare pe care o poate face un om politic este să încerce să înţeleagă şi să justifice actele de terorism internaţional", a adăugat N. Svili. 

Reprezentantul palestinian în Franţa, Leila Chahid, a apreciat că, ordonând asasinarea liderului Hamas, premierul israelian Ariel Sharon "a invitat reţeaua lui Ossama bin Laden în Orientul Mijlociu, deoarece Al-Qaeda a lansat deja un apel pentru răzbunarea şeicului Yassin". 

Un comunicat aparţinând unei grupări Al-Qaeda, publicat de un site islamist, cere răzbunarea morţii lui Yassin, prin atacarea tiranului secolului, SUA, şi a aliaţilor acestora. "Sângele şeicului Yassin nu a fost vărsat fără rost. Cerem tuturor Brigăzilor Abu Hafs al-Masri să îl răzbune pe şeicul combatanţilor palestinieni, atacând tiranul secolului, Statele Unite, şi pe aliaţii lor", se afirmă în comunicatul dat publicităţii. Gruparea a revendicat, în ultima perioadă, mai multe atentate, inclusiv pe cel comis în 11 martie la Madrid. 

*

Cu prilejul unei conferinţe organizate la Institutul Regal pentru Relaţii Internaţionale de la Londra, consilierul pe probleme de securitate al premierului Tony Blair a atras atenţia că reţeaua teroristă Al-Qaeda este din ce în ce mai interesată să facă rost de arme chimice sau biologice. Sir David Omand a declarat că viitoarea generaţie de terorişti este deja pregătită şi cel mai probabil intenţionează să atace instituţii economice. D. Omand a prezentat strategia antiteroristă şi şi-a exprimat speranţa că aliaţii Marii Britanii şi ai Statelor Unite vor continua acţiunile în vederea distrugerii structurii reţelei Al-Qaeda. 

Anterior, John Stevens, comandantul poliţiei londoneze, a cerut tuturor ţărilor europene să ţină cont de atentatele de la Madrid şi să sporească măsurile de securitate. 

*

Consiliul de Securitate al ONU a aprobat crearea unui post de director executiv care să conducă comitetul însărcinat cu lupta antiteroristă, în vederea extinderii rolului jucat în campania mondială împotriva acestui flagel. "Naţiunile Unite nu pot rămâne pasive şi nu pot juca un rol secundar în faţa unei ameninţări precum terorismul", a declarat ambasadorul spaniol Inocencio Arias, preşedintele comitetului. El a adăugat că un responsabil independent, de calibrul fostului şef al inspectorilor ONU pentru dezarmare Hans Blix, ar fi cel mai potrivit pentru a exercita această funcţie. 

Comitetul coordonează eforturile depuse în întreaga lume în vederea combaterii terorismului, inclusiv blocarea surselor de finanţare, aşa cum prevede o rezoluţie a Consiliului de Securitate adoptată după atentatele de la 11 septembrie 2001 împotriva Statelor Unite. Dar, spre deosebire de un comitet paralel, consacrat luptei împotriva Al-Qaeda şi talibanilor, acesta nu poate recomanda sancţiuni pentru a obţine aplicarea deciziilor sale de către cei 191 de membri ai ONU.

 

4. Ancheta executivului irakian şi a ONU privind programul "Petrol contra hrană"

 

Consiliul irakian de guvernare a decis iniţierea unei anchete privind presupusele deturnări din fondurile programului "Petrol contra hrană", a anunţat Intifadh Qambar, purtătorul de cuvânt al Consiliului Naţional Irakian (CNI) condus de Ahmed Chalabi. "Consiliul a decis să ancheteze derularea programului ONU şi va angaja cabinete juridice internaţionale care să efectueze investigaţiile", a declarat Intifadh Qambar. "Vom descoperi practicile ilicite şi vom denunţa persoanele, companiile şi statele care au luat parte la aceste operaţiuni ilegale, într-un moment în care poporul irakian suferea", a adăugat el. I. Qambar a menţionat că Executivul irakian este obligat să spună adevărul poporului, după ce Statele Unite şi ONU au decis să ancheteze acest program. Gestionarea acestui program "a reprezentat cea mai mare operaţiune de furt, corupţie şi mită care a avut loc în timpul unei operaţiuni umanitare de anvergură, care avea ca scop atenuarea suferinţelor poporului irakian", a precizat el. 

Programul "Petrol contra hrană" urmărea să atenueze impactul asupra populaţiei al sancţiunilor internaţionale impuse Irakului. Un raport publicat, recent, de Biroul de conturi al Congresului SUA, estimează că suma deturnată ar fi de circa zece miliarde de dolari. La rândul său, Secretarul general al ONU, Kofi Annan, a cerut o anchetă independentă referitoare la această chestiune. 

*

Programul "Petrol contra hrană" pus în aplicare în 1996 ar fi permis regimului irakian să deturneze sume uriaşe, cu complicitatea unor companii străine, consemnează cotidianul francez "Liberation". "În limbaj diplomatic, este vorba de nişte «neregularităţi». În realitate ar putea fi însă vorba despre unul dintre cele mai mari scandaluri de corupţie care a afectat vreodată Organizaţia Naţiunilor Unite", apreciază cotidianul francez.

Secretarul general al ONU, Kofi Annan, a anunţat declanşarea unei anchete la înalt nivel în legătură cu "posibile neregularităţi care au fost comise în cadrul gestionării programului «Petrol contra hrană» în Irak". Biroul de conturi al Congresului Statelor Unite, GAO, a afirmat că regimul lui Saddam Hussein a reuşit să deturneze peste 10 miliarde de dolari, "cu complicitatea unor indivizi şi companii străine de la începutul punerii în aplicare, în 1996, a programului". Introdus pentru a limita impactul sancţiunilor economice internaţionale asupra populaţiei irakiene, instituite după primul război din Golf, programul respectiv permitea Irakului să vândă o cantitate limitată de petrol pentru a putea cumpăra alimente şi medicamente. Dar, potrivit GAO, Saddam Hussein ar fi reuşit să exporte petrol în mod ilegal, realizând beneficii de aproximativ 5,7 miliarde de dolari. Liderul irakian ar fi impus, în mod deosebit, comisioane de 10% întreprinderilor care îi furnizau produse medicale şi alimente, obţinând în acest fel peste 4,4 miliarde de dolari. 

Problema ONU este că mass-media irakiene şi americane afirmă, încă de la începutul anului 2004, că această fraudă vastă s-a comis cu acordul şi complicitatea funcţionarilor Organizaţiei care gestionau programul "Petrol contra hrană". Primul vizat este Benon Sevan, coordonatorul programului.

În opinia a numeroşi diplomaţi, pare dificil de crezut că o fraudă de o asemenea amploare s-a derulat cu implicarea ONU. Potrivit sistemului complex al programului "Petrol contra hrană", banii care proveneau de la companii sau societăţi care cumpărau petrol irakian erau viraţi direct într-un cont al BNP, gestionat de ONU. Organizaţia internaţională este aceea care plătea apoi întreprinderile care vindeau alimente sau medicamente către Irak. "Întrebarea este cine era implicat în mod concret şi la ce nivel", rezuma Craig Murphy, expert ONU, "întrucât de mult timp circulau cele mai grave zvonuri în legătură cu programul "Petrol contra hrană" şi încă o dată se pare că ne ocupăm cam târziu de această chestiune pentru a vedea lucrurile ceva mai clar".

Potrivit unei anchete realizate în SUA, la sfârşitul lunii februarie, zeci de companii ruse, dar şi europene şi arabe, au acceptat să-şi mărească facturile şi să achite comisioanele către Saddam Hussein pentru a putea să-i vândă produsele lor. Potrivit unor surse diplomatice, "câteva întreprinderi franceze sunt implicate în mod deosebit. Banii erau ulterior viraţi în conturi din bănci din Liban, Siria şi alte ţări din regiune".

Potrivit cotidianului francez, pentru Kofi Annan, această controversă complică lucrurile, în condiţiile în care Organizaţia Naţiunilor Unite face faţă unor multiple întrebări în legătură cu imobilismul de care a dat dovadă cu prilejul genocidului din Rwanda. 

 

5. Situaţia din provincia Kosovo

 

Uniunea Europeană a respins cererile referitoare la autonomia etnicilor sârbi din Kosovo şi a precizat că violenţele nu trebuie să determine divizarea provinciei. Deşi rolul Serbiei în temperarea tensiunilor din Kosovo a fost apreciat, oficialii UE şi NATO au respins planurile lui Vojislav Koştuniţa privind autoguvernarea sârbilor din Kosovo, cerându-i să dea dovadă de o mai mare cooperare în ceea ce priveşte criminalii de război şi să promoveze reformele economice în Serbia. Secretarul general al NATO, Jaap de Hoop Scheffer, şi preşedintele Comisiei Europene, Romano Prodi, au cerut Serbiei o mai intensă cooperare cu Tribunalul Penal Internaţional de la Haga. R. Prodi a menţionat că această cooperare reprezintă o condiţie necesară pentru evoluţia relaţiilor cu Uniunea Europeană. UE şi NATO cer autorităţilor sârbe să-l captureze pe Ratko Mladici, fost comandant al armatei sârbe bosniace, care a fost condamnat de TPI şi despre care se crede că se ascunde în Serbia. 

Javier Solana, şeful diplomaţiei europene, a respins planul sârb referitor la "cantonizarea provinciei Kosovo", care urmărea ca zonele locuite de sârbi să dispună de o mai mare autonomie şi protecţie până la stablirea statutului final al regiunii. 

Duşan Batakovici, diplomat şi istoric din Serbia, a cerut crearea a cinci cantoane sârbe în Kosovo, majoritatea în zonele rurale ale provinciei. Astfel, această etnie ar controla 30% din teritoriul provinciei, inclusiv zona în care locuiesc cei 80.000 de sârbi care au rămas în Kosovo. Vojislav Koştuniţa şi-a manifestat sprijinul faţă de acest plan în discursul inaugural pe care l-a susţinut, luna aceasta, în Parlamentul sârb. Susţinătorii iniţiativei declară că există un precedent, reprezentat de acordurile de pace de la Dayton, care au pus capăt războiului din Bosnia în 1995, divizând Bosnia-Herţegovina în Republica Srpska şi Federaţia Croato-Musulmană. 

Oficialii UE şi NATO nu agreează planurile care ar putea duce la o eventuală divizare a provinciei Kosovo, dar recunosc că trebuie asigurată o mai bună securitate populaţiei sârbe. "Este adevărat că minorităţile, mai ales cea sârbă, nu au fost bine protejate în Kosovo (...). Din acest motiv, trebuie să facem demersuri în vederea ameliorării situaţiei", a declarat Javier Solana. 

La rândul său, preşedintele comunităţii albaneze, Ibrahim Rugova, a cerut din nou recunoaşterea independenţei provinciei, cu ocazia împlinirii a cinci ani de la declanşarea bombardamentelor NATO împotriva fostei Iugoslavii. I. Rugova consideră că independenţa provinciei reprezintă singura modalitate de a stopa violenţele etnice. "Obiectivul urmărit de poporul nostru şi de toţi cetăţenii este o recunoaştere rapidă şi oficială a independenţei provinciei Kosovo", a declarat el. "Acest lucru ar reinstaura calmul în această parte a Europei şi a lumii", a menţionat el, adăugând că "populaţia din provincie va realiza acest ţel cu ajutorul aliaţilor săi internaţionali". 

Recentele violenţe din Kosovo, soldate cu 28 de morţi, 600 de răniţi şi 3.600 de strămutaţi, au fost cele mai grave care au avut loc în provincie de la sfârşitul conflictului armat sârbo-albanez. Violenţele de proporţii şi incapacitatea NATO - care are 17.000 de militari în provincie - de a le preveni au pus sub semnul întrebării eforturile internaţionale în vederea instituirii unei democraţii multietnice în Kosovo. Holkeri, administratorul ONU în regiune, a recunoscut că organizaţia a comis erori şi a cerut celor două comunităţi etnice să trăiască în pace. "Ziua de azi, când se împlinesc cinci ani de la bombardamentele NATO care au pus capăt opresiunii din Kosovo, ar putea reprezenta un nou punct de plecare şi toţi locuitorii din provincie ar putea trăi în pace", a adăugat el.

 

6. Respingerea proiectului de rezoluţie ONU privind situaţia din Orientul Mijlociu

 

Proiectul de rezoluţie care condamnă asasinarea liderului spiritual al grupării Hamas, şeicul Ahmad Yassin, a fost respins, la 26 martie a.c., de Consiliul de Securitate al Naţiunilor Unite, din cauză că Statele Unite au făcut uz de dreptul de veto. Proiectul, care a făcut obiectul a 48 de ore de negocieri, a fost depus de Algeria, la cererea palestinienilor. Documentul a fost respins în urma deciziei Statelor Unite de a face uz de dreptul de veto, în condiţiile în care 11 state au votat în favoarea rezoluţiei, iar Marea Britanie, Germania şi România s-au abţinut. 

Ambasadorul american la ONU, John Negroponte, a explicat, în faţa Consiliului, că "textul este dezechilibrat, deoarece nu face referire la atrocităţile teroriste comise de Hamas". La rândul său, Marea Britanie a subliniat că în continuare condamnă acest gen de execuţii extrajudiciare, care sunt la originea creşterii violenţelor, însă s-a abţinut de la vot, calificând textul drept dezechilibrat şi fiind de părere că "nominalizează doar una dintre părţi drept autoare a violenţelor", a declarat ambasadorul britanic la ONU, Emyr Jones Parry. 

Reprezentantul algerian şi-a exprimat nemulţumirea faţă de acest rezultat. Consiliul de Securitate al Naţiunilor Unite adresează lumii un mesaj negativ, a declarat ambasadorul Abdallah Baali, adăugând că membrii Consiliului "par să fie condamnaţi la eşec în ceea ce priveşte gestionarea crizei din Orientul Mijlociu". 

Ambasadorul francez Jean-Marc de la Sabliere, care a votat în favoarea rezoluţiei, şi-a exprimat regretul faţă de lipsa unui consens asupra textului care "condamnă execuţiile extrajudiciare, dar şi atentatele teroriste împotriva civililor". Proiectul de rezoluţie a adresat "un mesaj foarte clar şi ferm părţilor", a afirmat el, regretând faptul că membrii Consiliului de Securitate traversează "o nouă criză în ceea ce priveşte această problemă esenţială pentru pacea şi securitatea internaţională". 

Ambasadorul israelian, Dan Gillerman, s-a declarat mulţumit de rezultat, regretând însă că Spania, ţară care a fost afectată de terorism, s-a pronunţat în favoarea rezoluţiei. 

Reprezentantul palestinian, Nasser al-Kidwa, a răspuns că "Israelul nu este o ţară pasivă, paşnică, victimă a atentatelor din exterior", ci constituie un grup terorist. "Consiliul a tolerat şi a autorizat acţiunile ilegale ale Israelului multă vreme, a tolerat timp de 36 de ani o ocupaţie care a devenit colonialism", a precizat el. 

Anterior, Comisia ONU pentru Drepturile Omului a condamnat asasinarea lui A. Yassin, printr-o rezoluţie adoptată cu majoritatea voturilor. Statele Unite au refuzat să voteze acest text, considerat părtinitor.

Gruparea Hamas a condamnat Statele Unite pentru faptul că au recurs la dreptul de veto în cazul rezoluţiei ONU care ar fi condamnat Israelul pentru lichidarea liderului religios Ahmad Yassin, această atitudine fiind o confirmare a implicării americane în acel asasinat. Acest veto "confirmă că americanii sunt implicaţi în asasinarea şeicului A. Yassin şi că inamicul sionist îşi continuă acţiunile datorită sprijinului oferit de Statele Unite", a declarat presei un purtător de cuvânt al organizaţiei, după o reuniune care a avut loc la Gaza. "Veto-ul american reprezintă o undă verde dată ocupatorilor israelieni pentru a comite noi asasinate printre poporul şi conducătorii palestinieni", a adăugat el, precizând că "poziţia americană este aceea a unui inamic al poporului palestinian". 

7. Alegerile legislative din Georgia

 

Populaţia cu drept de vot a Georgiei a fost chemată, la 28 martie a.c., la urne în cadrul alegerilor legislative, favoritele scrutinului fiind formaţiunile care au preluat interimar puterea după înlăturarea regimului condus de Eduard Şevarnadze. Potrivit analiştilor, singura ameninţare la adresa preşedintelui Mihail Saakaşvili vine din provincia Adjaria, de pe malul Mării Negre, al cărei lider Aslan Abaşidze, are tendinţe separatiste. Recent, cele două părţi au fost la un pas de un conflict armat, după ce autorităţile din Adjaria i-au interzis accesul preşedintelui, care dorea să organizeze un miting electoral. Conflictul riscă să degenereze pentru că A. Abaşidze nu va organiza alegeri libere în Adjaria. În alte regiuni, liderii locali sunt de acord cu reformele lui M. Saakaşvili şi aprobă politica sa anticorupţie. 

Alegerile parlamentare se desfăşoară în contextul în care M. Saakaşvili beneficiază de o cotă de popularitate ridicată după ce a reuşit să îl înlăture de la putere pe E. Şevardnadze. Potrivit sondajelor pre-electorale, Mişcarea Naţională Frontul Democrat ar putea ocupa toate locurile din Parlament. "Am nevoie de susţinerea Parlamentului. Dacă o formaţiune antireformistă va forma un nucleu în Parlament, riscă să blocheze toate iniţiativele Guvernului", a declarat M. Saakaşvili. 

Actualul scrutin este de fapt repetarea legislativelor din octombrie 2003 care au condus la declanşarea protestelor. Denunţând fraudele comise de formaţiunile pro-Şevardnadze, M. Saakaşvili a reuşit să scoată mii de oameni în stradă, E. Şevardnadze fiind nevoit să demisioneze. Curtea Supremă de Justiţie a anulat scrutinul legislativ, iar M. Saakaşvili a fost ales preşedinte în luna ianuarie. Dintre cele 235 de locuri ale Parlamentului, 85 au fost ocupate încă din luna octombrie 2003 prin scrutin uninominal, nefiind subiectul deciziei Curţii Supreme. 

Coaliţia preşedintelui s-a aflat în competiţie cu alte 18 formaţiuni, cele mai mari fiind Partidul Reînnoirii, Blocul de Dreapta, al oamenilor de afaceri, şi Partidul Muncii. Potrivit sondajelor, partidele opoziţiei nu vor putea depăşi pragul electoral de 7%, necesar intrării în Parlament. Consiliul Europei se teme de faptul că Parlamentul va fi unul fără opoziţie, lucru care nu ar stimula democraţia în Georgia.

Potrivit rezultatelor preliminare, coaliţia preşedintelui Mihail Saakaşvili, Mişcarea Naţională Frontul Democrat, a câştigat alegerile parlamentare obţinând 78,6% din voturi şi ocupând toate cele 150 de locuri rămase libere din Parlament. 

"Alegerile au fost marcate de grave nereguli în provincia autonomă Adjaria", a declarat preşedintele Comisiei Electorale Centrale, Zurab Şiaberaşvili. 

